PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/372/10 septembrie 2004
R A P O R T

asupra proiectului de Lege pentru aprobarea Ordonanţei de urgenţă a Guvernului nr.45/2004 pentru modificarea alin.(2) al art.2 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor şi regiilor autonome subordonate autorităţilor administraţiei publice locale
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.45/2004 pentru modificarea alin.(2) al art.2 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor şi regiilor autonome subordonate autorităţilor administraţiei publice locale, trimis cu adresa nr. P.L.X - 430 din 30 iunie 2004.

La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social, Comisiei juridice, de disciplină şi imunităţi şi Comisiei pentru politică economică, reformă şi privatizare.
Proiectul de lege are ca obiect de reglementare modificarea alin.(2) al art.2 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, aprobată cu modificări şi completări prin Legea nr.569/2003, cu modificările şi completările ulterioare, în scopul creării cadrului legal pentru ca persoanele care îşi desfăşoară activitatea în sectorul feroviar şi urmează să fie disponibilizate prin concedieri colective, în anul 2004, să beneficieze de prevederile acestei ordonanţe de urgenţă.
Comisia propune Plenului adoptarea proiectului de lege deoarece prin această modificare se va reglementa posibilitatea ca persoanele care îşi desfăşoară activitatea în sectorul feroviar şi care vor fi disponibilizate în anul 2004 prin încetarea contractului individual de muncă în temeiul prevederilor art.68 din Legea nr.53/2003 – Codul muncii, să beneficieze de prevederile acestei ordonanţe de urgenţă.

2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 29 iunie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 20 deputaţi, din totalul de 21 membri ai comisiei.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Ministerului Transporturilor, Construcţiilor şi Turismului – d-na Eugenia Popescu - director general adjunct şi d-l Petru Mărculeţ - consilier.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 8 septembrie 2004, proiectul de lege a fost aprobat în forma prezentată de Senat, cu unanimitate de voturi.
PREŞEDINTE,



SECRETAR,

Smaranda DOBRESCU


Ion MÎNZÎNĂ 

Întocmit, 

Consilier Elena ANGHEL

